Vita Mexicana

Da Lucas Simeon

Ussa sun jau damai puspè sulet sin viadi. Las vacanzas èn a fin - deplorablamain, pertge igl era sis emnas da bellezza. Dentant sun jau arrivà a Comitàn, ina pitschna citad en il departament Chiapas. Avant 5-7 onns udivan ins bler da Chiapas en las novitads. Da lez temp eran ils zapatists activs, in'armada da guerrila che rebellava cunter la regenza mexicana. In cumbat per dapli dretgs ed acceptanza dals Indios. Dapi che Vecente Fox è daventà president ed ha mussà gronda veglia da communitgar, èn ils zapatists daventads in zichel pli quiets. Els han suandà l'invit dal president ed han decidì da marschar vers Mexico City, ensemen cun lur cumandant Marcos. Deplorablamain han ils zapatists cumenzà lur "marcha" sin la medema via sco jau. Il bus ha perquai stuì far ina sviada che ha prolungà il temp da viadi da 16 a 20 uras. Jau era led cura che jau hai pudì descender dal bus a Comitàn, surtut perquai che la ventilaziun aveva gia resignà in'ura suenter la partenza.

En il spital da Comitàn na saveva nagin insatge da mia existenza, ed anc manc che jau aveva tramess in'annunzia per ina plazza da praticum. Ma quai na saja nagin problem, ha manegià il responsabel per la scolaziun, el possia en mintga cas far amogna la plazza da praticum en la partiziun ginecologa. Uschia sun jau damai ì ils 28 da favrer a las 7.00 en spital per cumenzar mes project Comitàn. La pli gronda paisa da la partiziun da dunnas è qua senza auter I'agid da parturir. Mes batten sco spendrer è però stà avant che jau quintava. A las 16.30, suenter la visita da la sala da parturir, durant che jau mangiava mes emprim gentar en il spital, sun jau vegnì clamà andetgamain en questa sala numnada. Sche jau vegli, possia jau giugar il spendrader. Senza reflectar da radent ha jau ditg gea. In quart d'ura pli tard ma chattav'jau alura davant ina mamma parturinda, spetgond da beneventar il novnaschì. Cun la mia experientscha sco spendrer, che è nagina, e betg realisond tge che capita qua propi, era jau però vaira confus ed era led cura che dus ulteriurs mauns èn vegnids en agid. Igl è in buob, 3500gr, 51 cm, saun e plain forza.

Insumma è l'entschatta qua a Comitàn stada bler pli simpla che ad Arequipa. La raschun principala è la lingua. Dentant che jau chapiva durant mias emprimas visitas ad Arequipa mo "staziun" è quai ussa tut auter. Er la structura dal service medicinal mexican è sumegliant a quel peruan, uschia che jau sun en il fratemp gia pli u main cumpatibel e n'hai betg pli basegn d'ina lunga perioda d'assimilaziun. En il spital passent jau mes temp en la sala da parturir u sin la staziun dals dormitoris, nua ch'i vala da batter la guerra da palpiri. Jau carteva adina che la Svizra haja la pool position quai che pertutga la lavur da biro, ma jau constatesch che a Mexico n'è quai betg auter, forsa- anc pli stravagant. Il dischavantatg mexican è la mancanza da computers. I dat mo maschinas da scriver u il culligraf. Uschia scriv'ins x-giadas la medema diagnosa, saja quai per la hoja frontal administrativa, hoja frontal medica, hoja de ospitalisaziun, hoja dal medico, hoja del embarazo, hoja del recien nacido ...

Tema tagl cesarian: Sin giavisch pon las mammas emblidar quel. I vala sulettamain l'indicaziun clinica. Tuttina èn 50 pertschient da las naschientschas, naschientschas via tagl cesarian. Il motiv è la mancanza da temp ed dal potenzial tecnic da diagnostitgar pli precis en cas ristgads. Per ina naschientscha via tagl cesarian ston las mammas però er pajar dapli che per ina naschientscha normala. Il tagl na vegn er betg fatg en la lingia da bikini sco tar nus, mabain en la lingia centrala da l'umbli, quai che è, abstrahà da l'aspect estetic, tecnic ed anatomic bler pli simpel e va bler pli spert. IIs medis èn qua fitg rutinads. Dal tagl enfin tar la naschientscha da l'uffant cuzzi darar pli che 2-3 minutas. L'entira operaziun è terminada en ca. 25 minutas. Dentant vegn betg operà mender che tar nus. In factur che lascha sminuir il temp d'operaziun è segir la rutina, in auter è l'aspect finanzial. La paja d'in medi, inclusiv ils capomedis, na tanscha betg per nutrir ina famiglia. Uschia lavuran ils medis per ulteriuras instituziuns, saja quai per spitals privats, spitals per segirads u per in'atgna pratica.

Quai che pertutga il confort dals medis, n'han er betg ils survegliaders da notg a disposiziun in letg per durmir cura ch'igl è quiet. Tge far damai, sch'i na marscha nagut, igl è las dus da notg ed ins e stanchel e vul durmir? Fitg simpel. I dat gea ils letgs dals pazients. Darar èn tut ils letgs occupads, uschia che nus durmin magari en ils letgs libers dals pazients. Igl è in legher maletg: en in letg la pazienta cun ses uffant novnaschì ed en il letg dasperas il medi che dorma.

Ma ussa in auter tema: Tge fa in Mexican sch'el vul gudagnar sia amia? Ir a kino? U envidar ad ina tschaina? Na, en quel reguard èn ils purtaders da sombreros bler pli romantics ch'ils Gringos. Levarla una serenata è la clav tar il success. Sch'in um vul mussar sia affinitad, alura engascha el ina gruppa da Mariachi per circa 70 dollars. Ina gruppa da Mariachi consista il pli da dus trumbettas, ina viola, in cuntrabass ed in chantautur. Els portan bels vestgis tradiziunals en tut las colurs. Quella gruppa sa schluita la saira tard avant la chasa da la spusa e cumenza a chantar ina "schnulza" suenter I'autra. Il pli èsi 10 chanzuns che duessan muventar il cor da la dumandada. L'emprim mument è adina il pli excitant, pertge savens stat la dunna anc tar ils geniturs e la gronda dumonda è alura adina puspè, schebain la fatscha amada cumpara sin la fanestra u ses bab che trametta tuts a li diavel. Quai tuna in zichel da moda veglia - n'èsi però betg. La serenata n'è betg in usit che è vi dal murir ora, pertge er ils marus giuvens dovran quella furma da communicaziun d'amur. Il stil da musica è sentimental, romantic. IIs texts s'occupan da I'amur, dolur dal cor e da la brama. Quai che fa surstar mai è il fatg che la generaziun giuvna è fan da la musica Ranchera.
Uschia conuscha mintga uffant il chantautur Ranchero Pedri Infante. Ina da las grondas persunalitads a Mexico. EI aveva ses temp da fluriziun ils onns 50/60, cura ch'el passava si en divers films en alv e nair. EI è mort ca. cun 35 onns. Tar nus datti franc betg bler giuvens che èn fans da Vico Torriani.

Insatge che jau giaud qua a Mexico è il mangiar. La cuschina mexicana è simplamain excellenta. Tortillas, Tacos, Quesadillas, Flautas, Gringas, Sinchronisadas, Frijol, Guacamole, Chile ...
Perfin en la cantina dal spital han ins l'impressiun dad esser en in restaurant da gourmet. La basa per mintga tschavera è la tortilla. Ina fletta da pasta da pulenta u da farina. La tortilla originala, che è era meglra, è la tortilla da pulenta. Perquai che quella è però pli difficultusa da far e pli chara, dominescha la tortilla da farina il martgà. La spezialitad pli derasada èn ils tacos. I sa tracta da tortillas emplenidas da charn u da verdura. Sch'ins frittescha ils Tacos survegnan ins Tacos dorados, mia spaisa preferida. Sch'ins fauda ina gronda Tortilla mo ina giada e l'emplenescha cun chaschiel e verdura u cun chaschiel e charn, survegnan ins Quesadillas. Sinchronisadas è in sandwich da Tortilla sulettamain cun chaschiel. Uschia datti anc x-autras variantas da faudar, emplenir e surtut da giudair las Tortillas. In'impurtanta ingredienza da la cuschina mexicana è el chile. Quests pitschens dings ch'i dat en tut las variaziuns da colur e da recentadad. Per regla vegn servì tar mintga menu ina sosa da chili, uschia che mintgin po regular sez la recentadad da quai ch'el maglia. Mes trend va decididamain vers pli recent. Jau hai però  er stuì ma disar vidlonder. Uschè lunsch sco ils Mexicans na sun jau però anc ditg betg. Quels derschan ora la sosa picanta sur tut las spaisas. E sche perfin oranschas, mangos ed autra fritga vegn violada cun chili, alura poss jau mo pli scurlattar il chau.

O. k. Quai era mes emprim rapport davart pajais ed avdants da Mexico. Dapli davart il tema pajais datti l'autra giada.